b'\n_START_ARTICLE_\nYle Tallennemyynti\n_START_PARAGRAPH_\nYle Tallennemyynti on vuonna 1984 perustettu Yleisradion erillinen yhti\xc3\xb6, joka tuottaa video- ja \xc3\xa4\xc3\xa4nitallenteita Yleisradion televisio- ja radio-ohjelmista. Enimm\xc3\xa4kseen tallenteita tuotetaan kirjastojen k\xc3\xa4ytt\xc3\xb6\xc3\xb6n, joista yksityishenkil\xc3\xb6t voivat niit\xc3\xa4 lainata.\n_START_SECTION_\nHistoria\n_START_PARAGRAPH_\nTallennepalvelun ensimm\xc3\xa4iset videokasettijulkaisut alkoivat kokeiluna kuudessa kirjastossa huhtikuussa 1985. Kokeilukaudeksi sovittiin opetusministeri\xc3\xb6n ja Kopiosto ry:n kanssa k\xc3\xa4ydyiss\xc3\xa4 neuvotteluissa vuosille 1985\xe2\x80\x931987. Kokeilussa oli mukana 100 videotallennetta ja noin 100 radio-ohjelmaa C-kasetteina. Ensimm\xc3\xa4isten julkaisujen joukossa olivat muun muassa elokuvat Kaasua, komisario Palmu, Opri ja Niskavuoren Heta. My\xc3\xb6hemmin julkaisujen m\xc3\xa4\xc3\xa4r\xc3\xa4 kasvoi, ja uusia julkaisuja olivat muun muassa televisiosarjat Seitsem\xc3\xa4n kuolemansynti\xc3\xa4 ja Rauta-aika sek\xc3\xa4 elokuvat Tuntematon sotilas ja T\xc3\xa4\xc3\xa4ll\xc3\xa4 Pohjant\xc3\xa4hden alla._NEWLINE_1990-luvulla tallennemyynti laajentui my\xc3\xb6s tallenteiden tuottamiseksi yksityishenkil\xc3\xb6ille, jotka pystyiv\xc3\xa4t ostamaan tallenteita Yle Shopista ja kaikista hyvin varustetuilta videoiden j\xc3\xa4lleenmyyjilt\xc3\xa4. Ensimm\xc3\xa4inen yksityishenkil\xc3\xb6ille hankittavaksi tuotettu videotallenne oli Yle TV2 -kanavan Kummeli-sarja. _NEWLINE_Yksityishenkil\xc3\xb6ille tuotettujen televisiosarjojen julkaisemisesta tuli 2000-luvulla valtava menestys, kun DVD yleistyi ja VHS-kasetit alkoivat poistua markkinoilta. Yle Tallennemyynti siirtyi vuonna 2007 videotallenteissa DVD-formaattiin ja lopetti VHS-julkaisut. Vuosina 2003\xe2\x80\x932006 Yle Tallennemyynti julkaisi kirjasto- ja laitosk\xc3\xa4ytt\xc3\xb6\xc3\xb6n VHS-kasetteina MTV3:n vanhaa draamatuotantoa 1960-luvulta 1990-luvun alkupuolelle, yhteisty\xc3\xb6ss\xc3\xa4 MTV3:n kanssa. MTV:n teatteritoimituksen elokuvista ja sarjoista julkaistiin muun muassa Simpauttaja, Lentsu, Hamsterit, Mummoni ja Mannerheim, Rikas ja kunniallinen, Vet\xc3\xa4\xc3\xa4 kaikista ovista, H\xc3\xa4nen olivat linnut, Poltettu oranssi, Soittorasia, Rakkaat sisaret, Satumainen onni, Kunniallinen petkuttaja ja Sotapoika. _NEWLINE_Kev\xc3\xa4\xc3\xa4ll\xc3\xa4 2009 Yle ja VL-Musiikki Oy sopivat Yleisradion omatuotantoisten tallenteiden ja oheistuotteiden markkinoinnista. Siit\xc3\xa4 l\xc3\xa4htien tallenteiden hankinnan ja jakelun kirjastoille, laitoksille ja v\xc3\xa4hitt\xc3\xa4iskauppaan on hoitanut VL-Musiikki. Ylen ja VL-Musiikin ensimm\xc3\xa4inen yhteinen julkaisu oli Paavo ja Raili -televisiosarja._NEWLINE_Toukokuussa 2015 Yle lopetti verkkokauppansa ja jatkossa Yle-tuotteiden myynnin hoitavat yhti\xc3\xb6n ulkopuoliset yhteisty\xc3\xb6kumppaniyhti\xc3\xb6t.'